Rozhodnutie Komisie
zo 16. októbra 2001,
ktorým sa mení a dopĺňa rozhodnutie Rady 79/542/EHS, ktoré vypracováva zoznam tretích krajín, z ktorých členské štáty schvaľujú dovoz hovädzieho dobytka, ošípaných, domácich nepárnokopytníkov, oviec a kôz, čerstvého mäsa a mäsových výrobkov, najmä vo vzťahu k Novej Kaledónii a ostrovov Saint Pierre a Miquelon
(oznámené pod číslom dokumentu C(2001) 3080)
(Text s významom pre EHP)
(2001/731/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 72/462/EHS z 12. decembra 1972 o problémoch so zdravotnými a veterinárnymi prehliadkami po dovoze hovädzieho dobytka, oviec a kôz a ošípaných, čerstvého mäsa alebo mäsových výrobkov z tretích krajín [1], naposledy zmenenú a doplnenú smernicou 97/79/ES [2], najmä na jej článok 3,
keďže:
(1) Rozhodnutie Rady 79/542/EHS [3], naposledy zmenené a doplnené rozhodnutím Komisie 2001/117/ES [4], vypracovalo zoznam tretích krajín, z ktorých členské štáty schvaľujú dovoz hovädzieho dobytka, ošípaných, domácich nepárnokopytníkov, oviec a kôz, čerstvého mäsa, a mäsových výrobkov.
(2) Je vhodné objasniť, pokiaľ ide o uvedenie krajín vo vzťahu k rôznym druhom zvierat, na ktoré sa vzťahuje rozhodnutie, že schválenie dovozu je podmienené existenciou harmonizovaných podmienok spoločenstva pre tieto krajiny a pre zvieratá týkajúcich sa zdravia a veterinárnej certifikácie, stanovených v rámci legislatívy spoločenstva podľa ustanovení článkov 8 a 11 smernice Rady 72/462/EHS. Preto je z dôvodu prehľadnosti potrebné, aby dovoz len z tých krajín, kde boli stanovené harmonizované pravidlá, bol uvedený ako schválený v časti 1 prílohy rozhodnutia 79/542/EHS.
(3) Podľa veterinárnych prehliadok sa zdá, že Nová Kaledónia a ostrovy Saint Pierre a Miquelon sú dostatočne pokryté dobre štruktúrovanými a organizovanými veterinárnymi službami.
(4) V Novej Kaledónii sa v priebehu uplynulých 12 mesiacov nevyskytuje slintačka a krívačka a mor hovädzieho dobytka; v priebehu uplynulých 12 mesiacov nebolo vykonané očkovanie proti žiadnemu z týchto ochorení a dovoz zvierat očkovaných proti slintačke a krívačke je zakázaný.
(5) Novú Kaledóniu možno zaradiť na zoznam tretích krajín, z ktorých členské štáty splnomocňujú dovoz mäsa z voľne žijúcich zvierat a taktiež môže byť uvedená v zozname pre čerstvé mäso a mäsové výrobky z hovädzieho dobytka.
(6) Situácia v oblasti zdravotného stavu koní je pod uspokojivou kontrolou veterinárnych služieb ostrovov Saint Pierre a Miquelon a najmä sa v krajine viac než dva roky nevyskytli africký mor koní a venezuelská konská encefalomyelitída a viac ako šesť mesiacov žrebčia nákaza a sopľavka.
(7) Saint Pierre a Miquelon môžu byť v zozname uvedené pre domáce nepárnokopytníky.
(8) Od prijatia rozhodnutia Komisie 2001/611/ES z 20. júla 2001, ktorým sa mení a dopĺňa rozhodnutie 92/160/EHS vo vzťahu k regionalizácii Mexika, ktorým sa menia a dopĺňajú rozhodnutia 92/260/EHS, 93/195/EHS, 93/196/EHS and 93/197/EHS vo vzťahu k dovozu domácich nepárnokopytníkov z Mexika a rušia sa rozhodnutia 95/392/ES a 96/486/ES [5], môžu členské štáty opäť povoliť dovoz niektorých kategórií domácich nepárnokopytníkov z niektorých oblastí v Mexiku. Zmienka o regionalizácii a o zákaze dovozu domácich nepárnokopytníkov na porážku však bola v rozhodnutí 79/542/EHS vynechaná, a toto by sa malo objasniť.
(9) Keďže sú krajiny uvedené na zozname identifikované podľa ISO kódov používaných legislatívou spoločenstva pre nomenklatúru krajín a území pre zahraničný obchod, dočasný štatút takýchto kódov by mal byť vždy v prípade potreby špecifikovaný.
(10) Príloha rozhodnutia 79/542/EHS by mala byť súlade s tým zmenená a doplnená.
(11) Opatrenia stanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Časť 1 prílohy rozhodnutia 79/542/EHS sa nahrádza prílohou tohto rozhodnutia.
Článok 2
Toto rozhodnutie sa bude uplatňovať od 20. októbra 2001.
Článok 3
Toto rozhodnutie je adresované členským štátom.
V Bruseli 16. októbra 2001